**Ҡайтып киләм тауҙар артылып...**

( Башҡортостандың милли батыры Салауат Юлаевҡа арналған хәтер кисәһе)

 Йыһазландырыу: Китаптар күргәҙмәһе, презентация.

**Сәхнәлә Салауат Юлаевтың һүрәте эленгән.**

**Ҡурай моңо аҫтында ошо шиғыр уҡыла:**

Юлһыҙ ғына ерҙән юлдар ярып,

Ҡайтып киләм, тауҙар артылып.

Эй, һағындым, йәнем, ер еләгем,

Күҙ алдымдан китмәй балҡыуың.

Таңдарымда миңә ҡояш баҡты,

 Юл күрһәтте йондоҙ төндәрҙә.

Көнөн-төнөн еләм тынғы белмәй,-

Иҫән-һауҙар микән илдәрҙә?

Әминәкәй көтөп ҡаршы алыр,

Рамаҙаным булыр ҡулында.

-Һаумы, улым, һаумы, Рамаҙаным,

Йәндәр аттым һин тип ҡулымда.

**1-се слайд**

**1 алып барыусы:**

Яратҡан ул шундай үҙ Уралын,

Уға арнап йырҙар яралған.

Әминәһе тыуған еркәйенә

Ҡайнар мөхәббәте күҙҙәренән

Салт осҡондар булып таралған

Эй, Салауат!

Ҡайтып төшһәң икән

Буҙ толпарҡайыңа атланып,

Ҡаршы алыр ине азат Урал,

 Азат Урал улын шатланып.

 (Ф. Рәхимғолова. “Салауат”)

**2 алып барыусы:**

Ҡайтарайыҡ беҙ батырҙы

Тиҙгә генә булһа ла.

Күреп китһен донъябыҙҙы

Бер миҙгелгә булһа ла.

**1 алып барыусы:**

Юҡ иткәндәр, ләкин ауылың бар,

Көл иткәндәр, тыуған өйөң бар.

Айыу һуғып йөрөгән урманың бар

Һәм йырлаған моңло көйөң бар.

Үрҙәрең бар, үткән юлдарың бар,

Эскән шишмәләрең иҫәндәр,

Ат бәйләгән имәндәрең иҫән-

Болоттарға тейеп үҫкәндәр.

Дошман йөрәгенән үтә сыҡҡан

Уҡтарыңды һаҡлай музейҙар.

Яраланып ауған урыныңда

Ҡандарыңдың ҡайнар эҙе бар.

Бөтәһе бар: хатта ҡалаң да бар,

Районың да... колхоздарың да...

Ҡорос һәйкәлең дә баҫып тора

Ағиҙелдең бейек ярында.

Ә ҡәберең?

Бары ҡәберең юҡ-

(Үлгәндәрҙең ҡәберҙәре була.

Ҡәберһеҙҙәр әллә ҡәҙерһеҙ?)

Юҡ, ҡәҙерһеҙ түгел,

Яуҙар аша

Үҙ бәхетен тапҡан башҡортоң,

Туған теле кеүек яҡын булған

Исемеңде һинең саф тотоп,

Үлгәнеңә һаман ышанмайса,

Йөрәгендә һаҡлай ҡәҙерләп.

Шуның өсөн яҙмыш мәңгелеккә

 Мәхрүм иткән һине ҡәберҙән.

(“Салауат менән һөйләшеү” Ә.Атнабаев)

**2 алып барыусы:**Эйе, Салауат батыр, һинең исемең һәр саҡ иҫтә. Һәр саҡ хәтерҙә. Ул беҙҙең йөрәгебеҙҙә һаҡлана. Бына бөгөн беҙ ҙә һинең хәтер кисәңә йыйылдыҡ.

Ниндәй ел-дауылдар үтте икән

Шағир күңелкәйен яралап.

“Илкәйемде ҡайтып күрермен”,тип

Йәшәгәндер инде самалап.

Ят мөхиткә яйлап күнекһә лә,

Сит-сит инде, тыуған илме ни?!

Балтик диңгеҙенең ҡотһоҙ һыуы

 Йүрүҙәнкәйенә тиңме ни?!

Диңгеҙ геүләүендә ишеткәндер

 Тәкәй ҡайындары шаулауын.

Күктең күкрәүҙәрен килтергәндер

Үҙе сапҡан яуҙар шаңдауын.

(“Балтик буйында” Г. Юнысова)

 **Уҡыусы Салауат Юлаевтың “Тыуған ил” шиғырын уҡып ишеттерә**

**2 слайд**

ТЫУҒАН ИЛ

Минең тыуған ҡырҙарым,

Балдай татлы һыуҙарым,

Яландарым, урманым,

КүккәашҡанУралым, —

 Минең изге төйәгем,

һеҙҙеһөйәйөрәгем.

Күгәрепкүккәүрелгән

Ҡарлы башынУралдың,

Күҙҙеңяуыналырҙай

Матурлығын ҡырҙарҙың

 Мәңге маҡтар инем мин,

 Мәңге данлар инем мин.

Тыуған-үҫкән илемдән

Яҙмышым йыраҡташлаһа,

Һеҙҙеһағыныпөлгөрәм,

Төшөмдә һеҙҙе гел күрәм,

Минең тыуған ҡырҙарым,

Балдай татлы һыуҙарым,

Яландарым, урманым,

һөйгәнһылыуУралым!

Тыуған яҡтан ел иҫһә,

 Ул миңә хәбәркилтерә,

 Тыуған-үҫкән еремдән,

 Өҙөлөпһөйгәнилемдән.

 Минең тыуған ҡырҙарҙан,

Балдай татлы һыуҙарҙан,

Яландарҙан, урмандан,

КүккәашҡанУралдан

Миңә хәбәркилтерә.

**1 алып барыусы**: Салауат Юлаевтың тыуған ил-төбәге хәҙерге Салауат районы Тәкәй ауылы. Документтар буйынса 1754 йылдың 16 июнендә Ырымбур виләйәте, Өфө провинцияһы, Шайтан-Көҙөй олоҫо, Тәкәй ауылында тыуған. Тәкәй ауылы 1775 йылда яубаҫыусылар тарафынан яндырылған, хәҙерге ваҡытта урыны Башҡортостандың Салауат районына тура килә. Атаһы Юлай Аҙналин Шайтан-Көҙөй олоҫо старшинаһы, халыҡ араһында ихтирам яулаған, ваҡытына күрә алдынғы ҡарашлы кеше. Салауат бала сағында уҡ төрки телендә уҡырға һәм яҙырға өйрәнгән. Көслө, ҡурҡыу белмәгән 14 йәшлек үҫмерҙең айыу менән көрәшеп, ябай бысаҡ ярҙамында ғына еңеп сыға алыуын хәтирәләр бәйән итә.

**3-4-5 слайд**

**2 алып барыусы:**

Ш. Бабич та уның тураһында:

Салауат ҡандай бәһлеүән,

Салауат ҡандай бәһлеүән,

 Даусан, яусан бәһлеүән,

 Еңелмәүсән бәһлеүән.-тип яҙған.

**1 алып барыусы**:

Оло һәләттәр Салауатҡа тыумыштан уҡ бирелгән. Егет ҡорона ингәндә ул үҙенә тиңдәше булмаған батыр, бил бирмәҫ көрәшсе данын алған. Сәсәнлек, шағирлыҡ һәләте лә иртә асылған. Уғы ла мәргән булған, һүҙе лә мәргән булған. Даны халыҡ араһында киң таралған. Үҫмер сағынан ил-йорт хәстәре менән йәшәгән, атаһы Юлай старшинаның яуаплы эштәрендә ышаныслы таянысына әйләнгән. Бер мәлхатта үҙе лә старшина вазифаһын башҡарған. Ырыуҙа уны йәше лә, ҡарты ла хөрмәт иткән, ил һаҡалдары уға айырыуса ҙур өмөт һәм ышаныс менән ҡараған. Хоҙай ошолай зирәк тә, ғәйрәтле лә итеп яратҡан был егет киләсәктә тыуған төйәгенәҡот-бәрәкәттәр алып килер, ырыуҙың ҡото, тотҡаһы булыр, тип юрағандар.
**2 алып барыусы:**

 Донъялар тыныс ҡына торһа, Салауаттың тәбиғәт биргән һәләттәре йылдан йыл сағыуыраҡ асыла барыр, еңеү белмәҫ көрәшсенән ул абруйлы ил ағаһы дәрәжәһенә күтәрелер ине. Ғәҙәти тормошта ул шағир булараҡ та ҙурыраҡ ижади мираҫ ҡалдырыр, нығыраҡ үҫер ине. Ләкин яҙмыш Салауатҡа башҡасараҡ һынауҙар әҙерләп ҡуйған.1773-1775 йылдарҙағы азатлыҡ көрәше- ошо һынауҙарҙың иң дәһшәтлеһе.

 **6 слайд**

 **Уҡыусы Салауат Юлаевтың “Яу” шиғырын уҡый**

ЯУ

Заманалар булған элгәре,

 Булған илдең батыр улдары.

Баш етмәҫлек эштәр ҡылғандар.

 Бөтә ғаләм белгән уларҙы.

Ғүмер буйы йөрөп яуҙарҙа,

Йыйған улар һанһыҙ дуҫтарҙы.

Еңгән улар бик күп батырҙы,

Ҡырған улар һанһыҙ дошманды.

Ҡурҡмағандар сихырсынан,

Аждаһалай уҫал яуыздан,

Ен-пәрейҙең мәкер-хәйләһенән,

 Йылан сәсә торған ағыуҙан.

Рухым күтәрелде минең дә,

Эйәрләнем мин дә атымды.

Дошман сафын тар-мар итергә

 Изге яуға уҡтай атылдым.

 Мин ҡыйраттым дошман сафтарын,

Өс йөҙ дошман һөжүм итһә лә,

 Бик күптәре аяҡ аҫтында

Кәүҙәләрен тупраҡ иттеләр.

Яуыз дошман яуы эсенән

Атым алып сыҡтым аҡланға.

 Аҡландағы йылға ситендә

Ултырып тәсбих әйтеп Аллаға.

Изге яуға тағы барам мин,

Азатлыҡ һәм шөһрәт табам мин.

**Ир-егет башҡарыуында башҡорт бейеүе.**

**2 алып барыусы:**

 Салауат батырҙың Тыуған ил, мөхәббәт темаһынан тыш сәсән булыуы ла билдәле. Быға уның “Бүгәсәүгә ҡушылып, ир-батырға ҡуш булып”тигән атаҡлы ҡобайыры дәлил. Уның тыуыуына Пугачевтың башҡорттарға яҙған хитаптарының үҙенсә сәбәп булыуы бәхәсһеҙ. Ул өндәмәләр Салауаттың гөлтләп тоҡанырға әҙер торған уй-тойғоларына осҡон булып төшә. Эйе, Салауаттың һүҙе лә, уғы ла мәргән булған, ҡобайыры ла, ҡылысы ла ут сәсрәтеп торған.

**“Бүгәсәүгә ҡушылып,**

 **Ир-батырға ҡуш булып …” ҡобайырын әйтеү**

Бүгәсәүгә ҡушылып,

 Ир-батырға ҡуш булып

Казактарға иш булып,

Яуға сығыр көн етте,

Ирек яулар көн етте!

Туй барғанда түш киреп,

Көрәшкә сыҡҡан — батырмы?

Икәүҙән-икәү алышып,

Ҡорҙашын йыҡҡан — батырмы?

 Халҡына йәне ҡушылған,

Дошмандан илен ҡурсыған,

Эйәрләп атҡа атланған,

Ажғырып яуға ташланған, —

 Илдең батыры шул булыр,

Илдең күрке шул булыр.

 Атҡа менегеҙ, ирҙәр, ағалар,

 Асылһын әйҙә иҫке яралар!

Яраларҙы ирек уңалтыр,

Яуыз дошман башын юғалтыр!

Ҡурҡмаҫ булһа ирҙәр яранан,

 Уҡ та үтмәҫ беҙҙең аранан!

Батырмын тип кем әйтмәй, —

 Яу килгәндә йүне юҡ;

Сәсәнмен тип кем әйтмәй, —

Дау килгәндә өнө юҡ,

 Һайлап алған һылыуыңдың

Ҡанлы йәшен түктермәй,

 Һөтөн имгән әсәйеңдең

Ҡайғынан билен бөктөрмәй,

Тотҡон ҡоштай башҡортҡа

 Әҙер ирек бармы ни?!

**7 слайд**

**1 алып барыусы**:

Баязит Бикбай

Ер

(поэманан өҙөк)

Атҡан уҡтай атылды Салауат,
Ҡарсығалай талпынды Салауат,
Баярҙарға ут һалды Салауат,
Түрәләрҙең ҡотон алды Салауат.
Батыр йөрәге
Үс менән янды,
Батыр теләге
Үрт менән ҡанды.
Батыр булһа ла,
Көсһөҙ ине ул: ,
Томанлы ине
Барып сығыр юл!

III

Ҡылыстары һынды Салауаттың,

Һанһыҙ ғәскәрҙәре ҡырылды,

Батыр башын эйҙе ҡайғынан

һәм уфтанып былай йырланы:

«Атыр инем, уғым аҙ,

Сабыр инем, алдым һаҙ

Күҙ ташлаһам тирәмә —

Унда инде халҡым аҙ...»

Бола баҫылды,

Пугачев аҫылды,

Ҡанға мансылды.

Юлай Аҙналинға — 175,

Улы Салауатҡа — 150!..

Ҡандар атылып сыҡҡан арҡаларҙан,

Ай,

Ҡамсыларға нисек түҙҙегеҙ?!

**8 слайд**

**2 алып барыусы:**

Аяҡ-ҡулына бығау һалғандан һуң да уның көслө рухы һынманы, буталманы. Һорау алыуҙар ваҡытында ла ул көрәшеүен һаман дауам итте: көрәштәштәренә тел тейҙермәҫкә, уларҙы нисек тәҡурсалап ҡалырға тырышты, ҡатындарының, балаларыныңхоҡуҡтарын яҡланы. Башҡортостан буйлап йөрөтөп, халыҡ алдында ҡамсы менән һуҡтырыуҙар, язалауҙар ваҡытында ла сабыр һәм ғорур булып ҡалды. Батшабикә ҡуштандары уның йөҙ-ҡиәфәтен имгәтһә лә, рухынимгәтә алманы. Ҡат-ҡат ҡамсы менән ярып мәсхәрәләргә теләне, ләкин ул халыҡ күңелендә һис кенә лә мәсхәрәләнгән хәлдә түгел, ҡыйыу яугир һәм илһамлы шағир булып һаҡланды.

**9 слайд**

**1 алып барыусы**:

Бәрелештәр-ҡыйралыштар юлында Салауаттың шиғри күңеле наҙ-һөйөүгә аҙ сарсамағандыр. Салауаттың ҡағыҙҙа теркәлеп ҡалған шиғырҙары күп түгел. Уларҙың барыһы ла ҡайнар һөйөү хисе менән һуғарылған: йәннәт кеүек тыуған ергә, түбәһе нурға сумған Уралға һоҡланыу, ил батырҙарын данлау, хур һылыуҙарыһымаҡҡатын-ҡыҙға мөхәббәт... Донъяның кескәй генә матурлығына ла шағир һаҡсыл, хәстәрлекле мөнәсәбәттә. Тирмәһендә төнө буйы керпек ҡаҡмай һандуғас моңон тыңлай. Йәшәүҙең йәменән кинәнеп туймай.

 **Шиғырҙарын уҡыу. “Тирмәмдә”, “Зөләйхә**

Тирмәмдә

Тирмәм минең көмөш кеүек

Йылға ярында.

Хуш еҫле сәскәләр үҫә

Тирә-яғында.

Көтөү йөрөй. Мин үҙем

Ятам тирмәмдә.

Туғандарым, яҡындарым

Минең эргәмдә.

Шул саҡта тирмәм ишеген

Асырға ҡуштым.

Төн буйы тыңланым моңон

Һандуғас ҡоштоң.

Ниндәй яҡшы, ниндәй татлы

Булды бөгөн төн.

Керпек тә ҡаҡмай үткәрҙем

Ошо төндө мин.

**10 слайд**

 **Ҡурайҙа уйнау “Салауат”**

**Зөләйха**

Зөләйха, һин ергә килгән хур ҡыҙы,

Йөҙөңдә балҡый Зөһрә йондоҙо.

Күҙҙәрең, гүйә, төндәге күк йөҙө,

 Яктыра шул күҙҙәреңдә Ай үҙе.

Ер хуры һин йәки ожмах шәүләһе,

 Һындарың, гүйә, фәрештә кәүҙәһе.

Мин, бахыр, һине, Зөләйха, ныҡ һөйәм,

Әйтә алмайса һүҙҙәремде, баш эйәм.

Һиңә дан йырлар өсөн телем зәғиф,

Һөйөүемде әйтергә һүҙем зәғиф.

Зөләйха, һин ерҙә йөрөгән хур ҡыҙы,

Күҙҙәреңдә яна күктең йондоҙо.

**11 слайд**

**Ҡатын-ҡыҙ башҡарыуында башҡорт лирик бейеүе**

**2 алып барыусы:**

 Башҡорт ихтилалдары юлбашсылары араһынан Юлай улы Салауат иң йәше һәм тотҡонлоҡта иң оҙаҡ ғазап сиккәне. Уның ғүмеренең яртыһынан күбеһе - сирек быуат! - алыҫ Балтика ярҙарындағы Рогервикта каторгала үтә.

Тәнзилә Дәүләтбирҙина

САЛАУАТ РУХЫ

Ҡәһәрләнгән мәғрур Рогервиктың

Ел кимергән бөйөк ҡәлғәһен.

Ел сәйнәгән ваҡ-ваҡ ташҡа ҡарап,

 Әйткем килә: “Һин ни хәлдәһең?!”

 Пакри ярҙарының һәр ташына

Айырым-айырым атап өндәшәм.

 (Салауаттың ғазап сиккән йөҙөн

 Көн дә күргән ерҙән көнләшмәм...)

Өндәшмәй ҙә, көнләшмәй ҙә торған

Төйәк бит ул Балтик буйҙары.

Күҙ иңләмәҫ даръя аръяғына

 Талғын оса ауыр уйҙарым.

Салауаттың йәшәү сере бында!

Салауаттың үлем сере бында!

 Сер уртлаған диңгеҙ йөҙҙәренә

Ҡарайым мин, алалмайса тын да...

 Салауаттың рухын иҫкә алып,

 Хәйер итеп һыуға аҡса һалам.

Мин килмәһәм,

 батыр рухын һағынып,

Ҡан, йән тартып, бәлки, килер балам

**12 слайд**

**1 алып барыусы**:

Эстон иле! Йән рәхмәтем һиңә

Постаментҡа тигән таштарыңды

Йәлләмәгән өсөн. Уларҙы ул

Сирек быуат буйы ташыны...

Беҙҙән күбе һеҙҙә “йәшәне” ул-

Һәр ташыңа һеңгән күҙ нуры,

Тупрағында өлгөрөп үк бешкән

Эйәрмәйсә яҙған үҙ йыры.

(Рәшит Әхтәри “Салауат һәйкәле”)

**2 алып барыусы:**

Салауат һымаҡ азаматтар халыҡтың, йәшәйешен оҙайтып, уның киләсәккә юлдарын нығытып китә. Ошондай шәхестәре бар икән, милләт тә ғүмерле. Милләте йәшәй икән, уның бындай шәхестәренең рухы һәр саҡ тере ҡаласаҡ.Мәшһүр татар шағиры Хәсән Туфандың «Салауат нисә йәшендә?» тигән шиғырында былай ти:

Ысын егетлек нисә йәшендә булһа,

Салауат та шулар йәшендә.

«Балтик буйҙарында улде, - тиһең, -

Каторгала үлде Салауат...»

Алдайһың да, Тарих,

Бутайһың һин:

Үләме ни шундай азамат?!

**1 алып барыусы**:

Салауаттың исеме халыҡ теленән төшмәй. Уның тураһында яҙмаған шағирҙы табыуы ла мөмкин түгел. Батырыбыҙ сит ерҙәрҙән урап ҡайтыуы ғына түгел -әйтерһең дә, бер ҡайҙа ла китмәгән, ә гел беҙҙең янда. Уның исеме үлемһеҙ: башҡорт халҡының бөтә йәшәйешендә, йөрәгендә мәңгелеккә урын алған.

**13 слайд**

Абдулхаҡ Игебаев

ЮЛАЙ УЛЫ САЛАУАТ

Йылдар түгел,

Хатта быуаттарҙа

Юялмаҫлыҡ эҙҙәр бар икән.

Башҡайтмаҫлыҡ

Хәтәр яҡтарҙан да

Урап ҡайтҡан ирҙәр бар икән.

Ишетәһеңме,

Ана ҡоштар һайрай,

Күк тулҡындар йырлай шатланып,

Юлай улы —

Салауат ҡайтҡан даһа

Аҡбуҙ толпарына атланып!

Сал быуаттар аша елеп килеп,

Туҡтаған даИҙелярына...

Сынйырҙарынөҙгән

Ыласын һымаҡ

Ҡарап тора тирә-яғына!

Батырҙарҙың тыуған йылы була,

Вафат булған йылы билгеһеҙ.

Салауаттың да

Шанлы ғүмер юлы

## Халыҡ ғүмере һымаҡүлемһеҙ

## 14 слайд

## Кисәне “Ай-һай, Салауат” йыры менән тамамларға мөмкин.

Ай-һай, Салауат .

I.Сабып сығып сал быуаттар аша,

Сапсындырыпсуйынсаптарын,

Оран һалып илгә, ай, Салауат,

Мәңгелеккәәйҙәйсафтарын.

Ҡушымта

 Ай-һай, Салауат - тыуған илдеңҡото!

Ай-һай, Салауат - тыуған ерҙеңуты!

Ай-һай, Салауат - башҡортомдоңҡаны!

Ай-һай, Салауат - үҙхалҡымдыңданы!

II.Аҡмағандай киреАғиҙелкәй,

Сүкмәгәндәй ергә Уралтау.

Салауаттыңйырыилдәтынмаҫ,

Еңәалмаҫ рухын ҡорал-дау.

Ҡушымта

111. Сит ил дошмандары үҙхалҡымдың

Юлдарына күпме таш өймәҫ.

Батшаларғабашынэймәгәнде

Сит-яттарға башҡорт баш эймәҫ.

 Ҡушымта

 Ҡулланылған әҙәбиәт:

1.Бөйөк Салауат.Өфө. Китап. 2014

2.Батыр хаҡында һүҙ. Фекерҙәр. Факттар. Әҫәрҙәрҙән өҙөктәр. Фольклор.-Өфө: Китап нәшриәте. 2003.

3. Р. Бикбаев 4 т. Китап. 2011

4. [https://ba.wikipedia.org/wiki/](https://ba.wikipedia.org/wiki/%D0%A1%D0%B0%D0%BB%D0%B0%D1%83%D0%B0%D1%82_%D0%AE%D0%BB%D0%B0%D0%B5%D0%B2) Салават ­\_Юлаев

 Автор: Салихова Л.А